大正新脩大蔵経/第九巻法華部全・華嚴部上/妙法蓮華經/序品第一
妙法蓮華經卷第一

　　　　　後秦龜茲國三藏法師

　　　　　鳩摩羅什奉　　詔譯

　　序品第一

如是我聞。一時佛住王舍城耆闍崛山中。與大比丘衆萬二千人倶。皆是阿羅漢。諸漏已盡。無復煩惱。逮得己利盡諸有結。心得自在。其名曰阿若憍陳如。摩訶迦葉。優樓頻螺迦葉。迦耶迦葉。那提迦葉。舍利弗。大目揵連。摩訶迦旃延。阿㝹樓馱。劫賓那。憍梵波提。離婆多。畢陵伽婆蹉。薄拘羅摩訶拘絺羅。難陀。孫陀羅難陀。富樓那彌多羅尼子。須菩提。阿難。羅睺羅。如是衆所知識大阿羅漢等。復有學無學二千人。摩訶波闍波提比丘尼。與眷屬六千人倶。羅睺羅母耶輸陀羅比丘尼。亦與眷屬倶。菩薩摩訶薩八萬人。皆於阿耨多羅三藐三菩提不退轉。皆得陀羅尼樂説辯才。轉不退轉法輪。供養無量百千諸佛。於諸佛所殖衆徳本。常爲諸佛之所稱歎。以慈修身善入佛慧。通達大智到於彼岸。名稱普聞無量世界。能度無數百千衆生。其名曰文殊師利菩薩。觀世音菩薩。得大勢菩薩。常精進菩薩。不休息菩薩。寶掌菩薩。藥王菩薩。勇施菩薩。寶月菩薩。月光菩薩。滿月菩薩。大力菩薩。無量力菩薩。越三界菩薩。跋陀婆羅菩薩。彌勒菩薩。寶積菩薩。導師菩薩。如是等菩薩摩訶薩八萬人倶

爾時釋提桓因。與其眷屬二萬天子倶。復有名月天子。普香天子。寶光天子。四大天王。與其眷屬萬天子倶。自在天子。大自在天子。與其眷屬三萬天子倶。娑婆世界主梵天王。尸棄大梵光明大梵等。與其眷屬萬二千天子倶。有八龍王。難陀龍王。跋難陀龍王。娑伽羅龍王。和脩吉龍王。徳叉迦龍王。阿那婆達多龍王。摩那斯龍王。優鉢羅龍王等。各與若干百千眷屬倶。有四緊那羅王。法緊那羅王。妙法緊那羅王。大法緊那羅王。持法緊那羅王。各與若干百千眷屬倶。有四乾闥婆王。樂乾闥闥婆王。各與若干百千眷屬倶。有四阿修羅王。婆稚阿修羅王。佉羅騫馱阿修羅王。毘摩質多羅阿修羅王。羅睺阿修羅王各與若干百千眷屬倶。有四迦樓羅王。大威徳迦樓羅王。大身迦樓羅王。大滿迦樓羅王。如意迦樓羅王。各與若干百千眷屬如意迦樓羅王。各與若干百千眷屬倶。各禮佛足退坐一面

爾時世尊。四衆圍遶。供養恭敬尊重讃歎。爲諸菩薩説大乘經。名無量義教菩薩法佛所護念。佛説此經已。結加趺坐。入於無量義處三昧。身心不動。是時天雨曼陀羅華。摩訶曼陀羅華。曼殊沙華。摩訶曼殊沙華。而散佛上及諸大衆。普佛世界六種震動。爾時會中比丘比丘尼優婆塞優婆夷。天龍夜叉乾闥婆阿修羅迦樓羅緊那羅摩睺羅伽人非人。及諸小王轉輪聖王。是諸大衆得未曾有。歡喜合掌一心觀佛。爾時佛放眉間白毫相光。照東方萬八千世界。靡不周遍。下至阿鼻地獄。上至阿迦尼吒天。於此世界。盡見彼土六趣衆生。又見彼土現在諸佛。及聞諸佛所説經法。并見彼諸比丘比丘尼優婆塞優婆夷諸修行得道者。復見諸菩薩摩訶薩種種因縁種種信解種種相貌行菩薩道。復見諸佛般涅槃者。復見諸佛般涅槃後以佛舍利起七寶塔。爾時彌勒菩薩作是念。今者世尊現神變相。以何因縁而有此瑞。今佛世尊入于三昧。是不可思議現希有事。當以問誰。誰能答者。復作此念。是文殊師利法王之子。已曾親近供養過去無量諸佛。必應見此希有之相。我今當問。爾時比丘比丘尼優婆塞優婆夷。及諸天龍鬼神等咸作此念。是佛光明神通之相。今當問誰。爾時彌勒菩薩欲自決疑。又觀四衆比丘比丘尼優婆塞優婆夷。及諸天龍鬼神等衆會之心。而問文殊師利言。以何因縁而有此瑞神通之相。放大光明照于東方萬八千土。悉見彼佛國界莊嚴。於是彌勒菩薩。欲重宣此義。以偈問曰

　文殊師利　導師何故　眉間白毫

　大光普照　雨曼陀羅　曼殊沙華

　栴檀香風　悦可衆心　以是因縁

　地皆嚴淨　而此世界　六種震動

　時四部衆　咸皆歡喜　身意快然

　得未曾有　眉間光明　照于東方

　萬八千土　皆如金色　從阿鼻獄

　上至有頂　諸世界中　六道衆生

　生死所趣　善惡業縁　受報好醜

　於此悉見　又覩諸佛　聖主師子

　演説經典　微妙第一　其聲清淨

　出柔軟音　教諸菩薩　無數億萬

　梵音深妙　令人樂聞　各於世界

　講説正法　種種因縁　以無量喩

　照明佛法　開悟衆生　若人遭苦

　厭老病死　爲説涅槃　盡諸苦際

　若人有福　曾供養佛　志求勝法

　爲説縁覺　若有佛子　修種種行

　求無上慧　爲説淨道　文殊師利

　我住於此　見聞若斯　及千億事

　如是衆多　今當略説　我見彼土

　恒沙菩薩　種種因縁　而求佛道

　或有行施　金銀珊瑚　眞珠摩尼

　車𤦲馬腦　金剛諸珍　奴婢車乘

　寶飾輦輿　歡喜布施　迴向佛道

　願得是乘　三界第一　諸佛所歎

　或有菩薩　駟馬寶車　欄楯華蓋

　軒飾布施　復見菩薩　身肉手足

　及妻子施　求無上道　又見菩薩

　頭目身體　欣樂施與　求佛智慧

　文殊師利　我見諸王　往詣佛所

　問無上道　便捨樂土　宮殿臣妾

　剃除鬚髮　而被法服　或見菩薩

　而作比丘　獨處閑靜　樂誦經典

　又見菩薩　勇猛精進　入於深山

　思惟佛道　又見離欲　常處空閑

　深修禪定　得五神通　又見菩薩

　安禪合掌　以千萬偈　讃諸法王

　復見菩薩　智深志固　能問諸佛

　聞悉受持　又見佛子　定慧具足

　以無量喩　爲衆講法　欣樂説法

　化諸菩薩　破魔兵衆　而撃法鼓

　又見菩薩　寂然宴默　天龍恭敬

　不以爲喜　又見菩薩　處林放光

　濟地獄苦　令入佛道　又見佛子

　未甞睡眠　經行林中　懃求佛道

　又見具戒　威儀無缺　淨如寶珠

　以求佛道　又見佛子　住忍辱力

　増上慢人　惡罵捶打　皆悉能忍

　以求佛道　又見菩薩　離諸戲笑

　及癡眷屬　親近智者　一心除亂

　攝念山林　億千萬歳　以求佛道

　或見菩薩　餚饍飮食　百種湯藥

　施佛及僧　名衣上服　價直千萬

　或無價衣　施佛及僧　千萬億種

　栴檀寶舍　衆妙臥具　施佛及僧

　清淨園林　華菓茂盛　流泉浴池

　施佛及僧　如是等施　種果微妙

　歡喜無厭　求無上道　或有菩薩

　説寂滅法　種種教詔　無數衆生

　或見菩薩　觀諸法性　無有二相

　猶如虚空　又見佛子　心無所著

　以此妙慧　求無上道　文殊師利

　又有菩薩　佛滅度後　供養舍利

　又見佛子　造諸塔廟　無數恒沙

　嚴飾國界　寶塔高妙　五千由旬

　縱廣正等　二千由旬　一一塔廟

　各千幢幡　珠交露幔　寶鈴和鳴

　諸天龍神　人及非人　香華伎樂

　常以供養　文殊師利　諸佛子等

　爲供舍利　嚴飾塔廟　國界自然

　殊特妙好　如天樹王　其華開敷

　佛放一光　我及衆會　見此國界

　種種殊妙　諸佛神力　智慧希有

　放一淨光　照無量國　我等見此

　得未曾有　佛子文殊　願決衆疑

　四衆欣仰　瞻仁及我　世尊何故

　放斯光明　佛子時答　決疑令喜

　何所饒益　演斯光明　佛坐道場

　所得妙法　爲欲説此　爲當授記

　示諸佛土　衆寶嚴淨　及見諸佛

　此非小縁　文殊當知　四衆龍神

　瞻察仁者　爲説何等

爾時文殊師利語彌勒菩薩摩訶薩及諸大士。善男子等。如我惟忖。今佛世尊。欲説大法。雨大法雨。吹大法螺。撃大法鼓。演大法義。諸善男子。我於過去諸佛曾見此瑞。放斯光已即説大法。是故當知。今佛現光亦復如是。欲令衆生咸得聞知一切世間難信之法。故現斯瑞。諸善男子。如過去無量無邊不可思議阿僧祇劫。爾時有佛。號日月燈明如來應供正遍知明行足善逝世間解無上士調御丈夫天人師佛世尊。演説正法。初善中善後善。其義深遠。其語巧妙。純一無雜。具足清白梵行之相。爲求聲聞者。説應四諦法。度生老病死究竟涅槃。爲求辟支佛者。説應十二因縁法。爲諸菩薩説應六波羅蜜。令得阿耨多羅三藐三菩提成一切種智。次復有佛。亦名日月燈明。次復有佛。亦名日月燈明。如是二萬佛。皆同一字。號日月燈明。又同一姓。姓頗羅墮。彌勒當知。初佛後佛皆同一字。名日月燈明。十號具足。所可説法初中後善。其最後佛未出家時。有八王子。一名有意。二名善意。三名無量意。四名寶意。五名増意。六名除疑意。七名嚮意。八名法意。是八王子。威徳自在。各領四天下。是諸王子。聞父出家得阿耨多羅三藐三菩提。悉捨王位。亦隨出家。發大乘意。常修梵行。皆爲法師。已於千萬佛所。殖諸善本。是時日月燈明佛。説大乘經。名無量義教菩薩法佛所護念。説是經已。即於大衆中結加趺坐。入於無量義處三昧。身心不動。是時天雨曼陀羅華。摩訶曼陀羅華。曼殊沙華。摩訶曼殊沙華。而散佛上及諸大衆。普佛世界六種震動。爾時會中比丘比丘尼優婆塞優婆夷。天龍夜叉乾闥婆阿修羅迦樓羅緊那羅摩睺羅伽人非人。及諸小王轉輪聖王等。是諸大衆得未曾有。歡喜合掌一心觀佛

爾時如來放眉間白毫相光。照東方萬八千佛土。靡不周遍。如今所見是諸佛土。彌勒當知。爾時會中有二十億菩薩。樂欲聽法。是諸菩薩見此光明普照佛土。得未曾有。欲知此光所爲因縁。時有菩薩。名曰妙光。有八百弟子。是時日月燈明佛從三昧起。因妙光菩薩説大乘經。名妙法蓮華教菩薩法佛所護念。六十小劫不起于座。時會聽者亦坐一處。六十小劫身心不動。聽佛所説謂如食頃。是時衆中。無有一人若身若心而生懈惓。日月燈明佛。於六十小劫説是經已。即於梵魔沙門婆羅門及天人阿修羅衆中。而宣此言。如來於今日中夜當入無餘涅槃。時有菩薩。名曰徳藏。日月燈明佛。即授其記。告諸比丘。是徳藏菩薩。次當作佛。號曰淨身多陀阿伽度阿羅訶三藐三佛陀。佛授記已。便於中夜入無餘涅槃。佛滅度後。妙光菩薩。持妙法蓮華經。滿八十小劫爲人演説。日月燈明佛八子。皆師妙光。妙光教化。令其堅固阿耨多羅三藐三菩提。是諸王子。供養無量百千萬億佛已。皆成佛道。其最後成佛者。名曰燃燈。八百弟子中有一人。號曰求名。貪著利養。雖復讀誦衆經而不通利。多所忘失。故號求名。是人亦以種諸善根因縁故。得値無量百千萬億諸佛。供養恭敬尊重讃歎。彌勒當知。爾時妙光菩薩。豈異人乎。我身是也。求名菩薩汝身是也。今見此瑞與本無異。是故惟忖。今日如來當説大乘經。名妙法蓮華教菩薩法佛所護念。爾時文殊師利。於大衆中。欲重宣此義。而説偈言

　　我念過去世　無量無數劫

　　有佛人中尊　號日月燈明

　　世尊演説法　度無量衆生

　　無數億菩薩　令入佛智慧

　　佛未出家時　所生八王子

　　見大聖出家　亦隨修梵行

　　時佛説大乘　經名無量義

　　於諸大衆中　而爲廣分別

　　佛説此經已　即於法座上

　　加趺坐三昧　名無量義處

　　天雨曼陀華　天鼓自然鳴

　　諸天龍鬼神　供養人中尊

　　一切諸佛土　即時大震動

　　佛放眉間光　現諸希有事

　　此光照東方　萬八千佛土

　　示一切衆生　生死業報處

　　有見諸佛土　以衆寶莊嚴

　　琉璃頗梨色　斯由佛光照

　　及見諸天人　龍神夜叉衆

　　乾闥緊那羅　各供養其佛

　　又見諸如來　自然成佛道

　　身色如金山　端嚴甚微妙

　　如淨琉璃中　内現眞金像

　　世尊在大衆　敷演深法義

　　一一諸佛土　聲聞衆無數

　　因佛光所照　悉見彼大衆

　　或有諸比丘　在於山林中

　　精進持淨戒　猶如護明珠

　　又見諸菩薩　行施忍辱等

　　其數如恒沙　斯由佛光照

　　又見諸菩薩　深入諸禪定

　　身心寂不動　以求無上道

　　又見諸菩薩　知法寂滅相

　　各於其國土　説法求佛道

　　爾時四部衆　見日月燈佛

　　現大神通力　其心皆歡喜

　　各各自相問　是事何因縁

　　天人所奉尊　適從三昧起

　　讃妙光菩薩　汝爲世間眼

　　一切所歸信　能奉持法藏

　　如我所説法　唯汝能證知

　　世尊既讃歎　令妙光歡喜

　　説是法華經　滿六十小劫

　　不起於此座　所説上妙法

　　是妙光法師　悉皆能受持

　　佛説是法華　令衆歡喜已

　　尋即於是日　告於天人衆

　　諸法實相義　已爲汝等説

　　我今於中夜　當入於涅槃

　　汝一心精進　當離於放逸

　　諸佛甚難値　億劫時一遇

　　世尊諸子等　聞佛入涅槃

　　各各懷悲惱　佛滅一何速

　　聖主法之王　安慰無量衆

　　我若滅度時　汝等勿憂怖

　　是徳藏菩薩　於無漏實相

　　心已得通達　其次當作佛

　　號曰爲淨身　亦度無量衆

　　佛此夜滅度　如薪盡火滅

　　分布諸舍利　而起無量塔

　　比丘比丘尼　其數如恒沙

　　倍復加精進　以求無上道

　　是妙光法師　奉持佛法藏

　　八十小劫中　廣宣法華經

　　是諸八王子　妙光所開化

　　堅固無上道　當見無數佛

　　供養諸佛已　隨順行大道

　　相繼得成佛　轉次而授記

　　最後天中天　號曰燃燈佛

　　諸仙之導師　度脱無量衆

　　是妙光法師　時有一弟子

　　心常懷懈怠　貪著於名利

　　求名利無厭　多遊族姓家

　　棄捨所習誦　廢忘不通利

　　以是因縁故　號之爲求名

　　亦行衆善業　得見無數佛

　　供養於諸佛　隨順行大道

　　具六波羅蜜　今見釋師子

　　其後當作佛　號名曰彌勒

　　廣度諸衆生　其數無有量

　　彼佛滅度後　懈怠者汝是

　　妙光法師者　今則我身是

　　我見燈明佛　本光瑞如此

　　以是知今佛　欲説法華經

　　今相如本瑞　是諸佛方便

　　今佛放光明　助發實相義

　　諸人今當知　合掌一心待

　　佛當雨法雨　充足求道者

　　諸求三乘人　若有疑悔者

　　佛當爲除斷　令盡無有餘

脚注

関連リンク 
東京大学大正新脩大藏經テキストデータベース

大正新脩大蔵経/第九巻法華部全・華厳部上/妙法蓮華経